Kruger 60

Kruger 60, også kjent under betegnelsene DO Cephei og Gliese 860, er et dobbeltstjernesystem beliggende 13,15 lysår unna Solen i stjernebildet Kefeus. Begge stjernene i dobbeltsystemet er røde dverger som bruker 44,6 år på å gå rundt hverandre.

Hovedstjernen, Kruger 60 A, er av spektralklasse M3V og har omtrent 0,27 solmasser og 0,35 solradier. Ledsagerstjernen, Kruger 60 B, er mindre i størrelse og er av spektraklasse M4V. Den har omkring 0,18 solmasser og 0,24 solradier. Ledsagerstjernen er en såkalt flarestjerne som på tilfeldig vis flarer opp gjennom større endringer l lysstyrken. Den er betegnet som en uregelmessig flarestjerne hvis lysstyrke vanligvis dobler seg og deretter går tilbake til normalt over en periode på åtte minutter. 

Middelavstanden mellom de to stjernene er 9,5 astronomiske enheter (AE), noe som tilsvarer omtrent middelavstanden mellom Saturn og Solen. På grunn av stjernenes eksentriske bane varierer imidlertid deres innbyrdes avstand mye. Den kan være alt mellom 5,9 AE ved periastrum og 13,5 AE ved apastrum. Kruger 60 går i bane gjennom Melkeveien i en avstand fra galaksekjernen på mellom 7 og 9 kiloparsec, med en baneeksentrisitet på 0,126-0,130. Om rundt 88 600 år vil stjernesystemet befinne seg i en minste avstand av 1,95 pc fra solsystemet.

Se også  
Liste over de nærmeste stjernene

Referanser

Litteratur 
James Kaler, Extreme Stars, (Cambridge:  Cambridge UP, 2001), s. 32.

Eksterne lenker 
 Bilde av Kruger 60

Hovedseriestjerner klasse M
Kefeus
Artikler i astronomiprosjektet